Álfrún Gunnlaugsdóttir

Álfrún Gunnlaugsdóttir (18. mars 1938 - 15. september 2021) var íslenskur rithöfundur og prófessor í bókmenntafræði við Háskóla Íslands. Þekktustu verk hennar voru skáldsögurnar Hringsól og Yfir Ebrófljótið.

Álfrún lauk stúdentsprófi frá Menntaskólanum í Reykjavík árið 1958 og stundaði svo nám á Spáni. Hún lauk Lic. En fil. Y en letras frá Universidad de Barcelona árið 1965 og vann að doktorsritgerð við Háskólann í Lausanne í Sviss á árunum 1966 til 1970 en lauk svo doktorsprófi frá Universidad Autónoma de Barcelona árið 1970. Hún var lektor í almennri bókmenntafræði við Háskóla Íslands frá 1971 til 1977, dósent í almennri bókmenntafræði frá 1977 til 1987 og var skipuð prófessor í bókmenntafræði árið 1988 og sinnti því starfi til ársins 2006 er hún fór á eftirlaun. Álfrún var önnur konan í sögu Háskóla Íslands sem skipuð var prófessor við skólann.

 Viðurkenningar 
Álfrún sendi frá sér átta skáldverk og voru verk hennar þýdd á fjölmörg erlend tungumál. Þrjú verka hennar voru tilnefnd til Bókmenntaverðlauna Norðurlandaráðs og tvö  til Íslensku bókmenntaverðlaunanna. Álfrún hlaut Bókmenntaverðlaun DV árið 1985 fyrir skáldsöguna Þel og Menningarverðlaun DV og Fjöruverðlaunin árið 2008 fyrir skáldsöguna Rán. Árið 2010 var Álfrún gerð að heiðursdoktor við íslensku- og menningardeild Háskóla Íslands og árið 2018 var hún sæmd riddarakrossi Hinnar íslensku fálkaorðu fyrir framlag sitt til íslenskra bókmennta.Ruv.is, „Andlát: Álfrún Gunnlaugsdóttir“ (skoðað 4. október 2021)

Verk
Skáldsögur
 1982 - Af manna völdum: Tilbrigði um stef
 1984 - Þel
 1987 - Hringsól
 1993 - Hvatt að rúnum
 2001 - Yfir Ebrofljótið
 2008 - Rán
 2012 - Siglingin um síkin 
2016 - Fórnarleikar 

 Tenglar 
 Þessi eilífa hringrás; grein í Helgarpóstinum 1988

 Tilvísanir 
Flokkur:Íslenskir kvenrithöfundar

Flokkur:Íslenskir bókmenntafræðingar
Flokkur:Prófessorar við Háskóla Íslands
Flokkur:Handhafar Fjöruverðlaunanna
Flokkur:Stúdentar úr Menntaskólanum í Reykjavík
Flokkur:Handhafar riddarakross Hinnar íslensku fálkaorðu